พระราชสันตติวงศ์ในสมเด็จพระบรมราชินีนาถวิกตอเรีย - วิกิพีเดีย

# พระราชสันตติวงศ์ในสมเด็จพระบรมราชินีนาถวิกตอเรีย

### จากวิกิพีเดีย สารานุกรมเสรี

สมเด็จพระบรมราชินีนาถวิกตอเรีย (ภาษาอังกฤษ Queen Victoria, 24 พฤษภาคม พ.ศ. 2362 พระราชวังเคนซิงตัน (Kensington Palace) กรุงลอนดอน - 22 มกราคม พ.ศ. 2444 พระตำหนักออสบอร์น (Osborne House) เกาะไว้ท์) ทรงเป็นพระธิดาพระองค์เดียวในเจ้าชายเอ็ดเวิร์ด ออกัสตัส (Edward Augustus) ดยุคแห่งเคนต์ (Duke of Kent) พระราชโอรสองค์ที่ 4 ในสมเด็จพระเจ้าจอร์จที่ 3 กับ เจ้าหญิงวิคตอเรียแห่งแซ็กซ์-โคบูร์ก-ซาลเฟลด์ (Princess Viktoria of Saxe-Coburg-Saalfeld) พระองค์เสด็จเถลิงถวัลยราชสมบัติเมื่อวันที่ 20 มิถุนายน พ.ศ. 2380 สืบต่อจากสมเด็จพระเจ้าวิลเลี่ยมที่ 4 พระราชปิตุลา ต่อมาก็ได้ทรงอภิเษกสมรสเมื่อวันที่ 10 กุมภาพันธ์ พ.ศ. 2383 ณ พระราชวังเซนต์เจมส์ กับ เจ้าชายอัลเบิร์ตแห่งแซ็กซ์-โคบูร์กและก็อตธา (Prince Albert of Saxe-Coburg and Gotha, 26 สิงหาคม พ.ศ. 2362 - 14 ธันวาคม พ.ศ. 2404) โดยในภายหลังทรงได้รับการเฉลิมพระอิสริยยศเป็นพระราชสวามี (Prince Consort) เมื่อวันที่ 26 มิถุนายน พ.ศ. 2400 พระองค์ทรงมีพระราชโอรสและธิดารวม 9 พระองค์

## [แก้] พระราชโอรสและธิดาในสมเด็จพระบรมราชินีนาถวิกตอเรีย

### [แก้] สมเด็จเจ้าฟ้าหญิงวิกตอเรีย

1. สมเด็จเจ้าฟ้าหญิงวิกตอเรีย (HRH Princess Victoria) ทรงมีพระนามเต็มว่า วิกตอเรีย อเดเลด แมรี่ หลุยซา (Victoria Adelaide Mary Louisa) ประสูติเมื่อวันที่ 21 พฤศจิกายน พ.ศ. 2381 ณ พระราชวังบัคกิ้งแฮม กรุงลอนดอน สิ้นพระชนม์เมื่อวันที่ 5 สิงหาคม พ.ศ. 2444 ณ ปราสาทฟรีดริชชอฟ เมื่องครอนแบร์ก พระองค์ทรงได้รับการสถาปนาพระอิสริยยศเป็นสมเด็จพระบรมราชกุมารี (Princess Royal) เมื่อวันที่ 19 มกราคม พ.ศ. 2382 ต่อมาทรงอภิเษกสมรสเมื่อวันที่ 25 มกราคม พ.ศ. 2401 ณ พระราชวังเซนต์เจมส์ กับ สมเด็จเจ้าฟ้าชายฟรีดริช มกุฎราชกุมารแห่งปรัสเซีย ทรงมีพระนามเต็มว่า ฟรีดริช วิลเฮล์ม นิโคเลาส์ คาร์ล (Friedrich Wilhelm Nikolaus Karl, 18 ตุลาคม พ.ศ. 2374 - 15 มิถุนายน พ.ศ. 2431) พระราชโอรสในสมเด็จพระจักรพรรดิวิลเฮล์มที่ 1 แห่งปรัสเซีย โดยในภายหลังเสวยราชสมบัติเป็นสมเด็จพระจักรพรรดิฟรีดริชที่ 3 แห่งปรัสเซีย (HIM Emperor Friedrich III of Prussia) เมื่อวันที่ 9 มีนาคม พ.ศ. 2431

- สมเด็จพระจักรพรรดิวิลเฮล์มที่ 2 (Wilhelm II) ทรงมีพระนามาภิไธยแบบเต็มว่า ฟรีดริช วิลเฮล์ม วิคเตอร์ อัลเบิร์ต (Friedrich Wilhelm Viktor Albert) เสด็จพระราชสมภพเมื่อวันที่ 27 มกราคม พ.ศ. 2402 ณ กรุงเบอร์ลิน และเสด็จสวรรคตเมื่อวันที่ 4 มิถุนายน พ.ศ. 2485 ณ เมืองดูร์น ประเทศเนเธอร์แลนด์ เสวยราชสมบัติสืบต่อจากพระบรมราชชนกเมื่อวันที่ 15 มิถุนายน พ.ศ. 2431 และทรงสละราชสมบัติเมื่อวันที่ 28 พฤศจิกายน พ.ศ. 2462 ทรงอภิเษกสมรสครั้งแรกเมื่อวันที่ 27 กุมภาพันธ์ พ.ศ. 2424 ณ พระราชวังหลวง กรุงเบอร์ลิน กับ เจ้าหญิงออกัสตา วิกตอเรีย ฟรีเดริเค หลุยส์ ฟีโอดอรา เจนนี่แห่งชเลสวิก-โฮลชไตน์-ซอนเดอร์บูร์ก-ออกัสเต็นบูร์ก (HSH Princess Augusta Victoria Friederike Luise Feodora Jenny of Schleswig-Holstein-Sonderburg-Augustenburg, 22 ตุลาคม พ.ศ. 2401 - 11 มิถุนายน พ.ศ. 2464) ต่อมาก็ทรงอภิเษกสมรสอีกครั้งในวันที่ 5 พฤศจิกายน พ.ศ. 2465 ณ พระตำหนักดูร์น กับ เจ้าหญิงเฮอร์มีนแห่งรอยซ์ (HSH Princess Hermine Reuss, 17 ธันวาคม พ.ศ. 2430 - 7 สิงหาคม พ.ศ. 2490)

- สมเด็จเจ้าฟ้าหญิงชาร์ล็อต (HRH Princess Charlotte) พระนามเต็มว่า วิกตอเรีย เอลิซาเบธ ออกัสตา ชาร์ล็อต (Victoria Elisabeth Augusta Charlotte) ประสูตเมื่อวันที่ 24 กรกฎาคม พ.ศ. 2403 ณ พระราชวังใหม่ เมืองพอตสดัม สิ้นพระชนม์เมื่อวันที่ 1 ตุลาคม พ.ศ. 2462 ณ เมืองบาเดิน-บาเดิน ทรงอภิเษกสมรสวันที่ 18 กุมภาพันธ์ พ.ศ. 2421 ณ กรุงเบอร์ลิน กับ ดยุคแบร์นฮาร์ดที่ 3 ฟรีดริช วิลเฮล์ม อัลเบิร์ต จอร์จแห่งแซ็กซ์-ไมนิงเกิน (HH Duke Bernhard III Friedrich Wilhelm Albert Georg of Saxe-Meiningen, 1 เมษายน พ.ศ. 2394 - 16 มกราคม พ.ศ. 2471)

- สมเด็จเจ้าฟ้าชายไฮน์ริค (HRH Prince Heinrich) ทรงมีพระนามเต็มว่า อัลเบิร์ต วิลเฮล์ม ไฮน์ริค (Albert Wilhelm Heinrich) ประสูติเมื่อวันที่ 14 สิงหาคม พ.ศ. 2405 ณ พระราขวังใหม่ เมืองพอตสดัม สิ้นพระชนม์เมื่อวันที่ 20 เมษายน พ.ศ. 2472 ณ พระตำหนักเฮมเมลมาร์ค เมืองเอ็กแคร์นเฟิร์ด พระองค์ทรงอภิเษกสมรสเมื่อวันที่ 24 พฤษภาคม พ.ศ. 2431 ณ ปราสาทชาร์ล็อตเต็นบูร์ก ในกรุงเบอร์ลิน กับ เจ้าหญิงไอรีน หลุยส์ มาเรีย แอนนาแห่งเฮสส์และไรน์ (HGDH Princess Irene Luise Maria Anna of Hesse and by Rhine, 11 กรกฎาคม พ.ศ. 2409 - 11 พฤศจิกายน พ.ศ. 2496)

- สมเด็จเจ้าฟ้าชายซิกิสมุนด์ (HRH Prince Sigismund) ทรงมีพระนามแบบเต็มว่า ฟรันซ์ ฟรีดริช ซิกิสมุนด์ (Franz Friedrich Sigismund) ประสูติเมื่อวันที่ 15 กันยายน พ.ศ. 2407 ณ เมืองพอตสดัม สิ้นพระชนม์เมื่อวันที่ 18 มิถุนายน พ.ศ. 2409) ณ เมืองพอตสดัม

- สมเด็จเจ้าฟ้าหญิงวิกตอเรีย (HRH Princess Victoria) พระนามเต็มว่า ฟรีเดริเค อาเมเลีย วิลเฮลมีน วิกตอเรีย (Friederike Amalia Wilhelmine Victoria) ประสูติเมื่อวันที่ 12 เมษายน พ.ศ. 2409 ณ พระราชวังใหม่ เมืองพอตสดัม สิ้นพระชนม์เมื่อวันที่ 13 พฤศจิกายน พ.ศ. 2472 ณ เมืองบอนน์ ทรงอภิเษกสมรสครั้งแรกเมื่อวันที่ 19 พฤศจิกายน พ.ศ. 2433 ณ กรุงเบอร์ลิน กับ เจ้าชายอดอล์ฟ วิลเฮล์ม คาร์ลแห่งโชมบูร์ก-ลิปเปอ (HSH Prince Adolf Wilhelm Karl of Schaumburg-Lippe, 20 กรกฎาคม พ.ศ. 2402 - 9 กรกฎาคม พ.ศ. 2459 ต่อมาอภิเษกสมรสอีกครั้งวันที่ 21 พฤศจิกายน พ.ศ. 2470 ณ ปราสาทโชมบูร์ก กรุงเบอร์ลิน กับ อเล็กซานเดอร์ อนาโตลิเยวิช ซุปคอฟฟ์ (Alexander Anatolievich Zoubkoff, 25 กันยายน พ.ศ. 2443 - 28 มกราคม พ.ศ. 2479) ซึ่งเป็นผู้ลี้ภัยชาวรัสเซีย

- สมเด็จเจ้าฟ้าชายวัลเดมาร์ (HRH Prince Waldemar) พระนามเต็มว่า โยอาคิม ฟรีดริช แอร์นส์ วัลเดมาร์ (Joachim Friedrich Ernst Waldemar) ประสูติเมื่อวันที่ 10 กุมภาพันธ์ พ.ศ. 2411 ณ กรุงเบอร์ลิน สิ้นพระชนม์เมื่อวันที่ 27 มีนาคม พ.ศ. 2422 ณ เมืองพอตสดัม

- สมเด็จเจ้าฟ้าหญิงโซฟี (HRH Princess Sophie) ทรงมีพระนามแบบเต็มว่า โซฟี โดโรเธีย อุลริค อลิซ (Sophie Dorothea Ulrike Alice) ประสูติเมื่อวันที่ 14 มิถุนายน พ.ศ. 2413 ณ พระราชวังใหม่ เมืองพอตสดัม สิ้นพระชนม์เมื่อวันที่ 13 มกราคม พ.ศ. 2475 ณ เมืองแฟรงค์เฟิร์ต-อัม-เมน ได้ทรงอภิเษกสมรสเมื่อวันที่ 27 ตุลาคม พ.ศ. 2432 ณ กรุงเอเธนส์ กับ สมเด็จเจ้าฟ้าชายคอนสแตนติน มกุฎราชกุมารแห่งกรีซ (HRH Crown Prince Constantine of Greece, 2 สิงหาคม พ.ศ. 2411 - 11 มกราคม พ.ศ. 2465) พระราชโอรสในสมเด็จพระราชาธิบดีจอร์จที่ 1 แห่งกรีซ ได้เสวยราชสมบัติสืบต่อจากพระบรมราชชนกเป็นสมเด็จพระราชาธิบดีคอนสแตนตินที่ 1 แห่งกรีซ (HM King Constantine I of Greece) เมื่อวันที่ 18 มีนาคม พ.ศ. 2456 เจ้าหญิงทรงเป็นสมเด็จพระอัยยิกาในสมเด็จพระราชินีโซเฟียแห่งสเปน และ สมเด็จพระราชาธิบดีคอนสแตนตินที่ 2 แห่งกรีซ (พระราชโอรสและธิดาในสมเด็จพระราชาธิบดีพอลที่ 1 แห่งกรีซ) และ สมเด็จพระราชาธิบดีไมเคิลที่ 1 แห่งโรมาเนีย (พระโอรสในเจ้าหญิงเฮเลนแห่งกรีซและเดนมาร์ก)

- สมเด็จเจ้าฟ้าหญิงมาร์กาเรเท (HRH Princess Margarete) ทรงมีพระนามเต็มว่า มาร์กาเรเท เบียทริซ ฟีโอดอรา (Margarete Beatrice Feodora) ประสูติเมื่อวันที่ 22 เมษายน พ.ศ. 2415 ณ พระราชวังใหม่ เมืองพอตสดัม สิ้นพระชนม์เมื่อวันที่ 22 มกราคม พ.ศ. 2497 ณ เมืองเชินแบร์ก ใกล้กับเมืองครอนแบร์ก ได้ทรงอภิเษกสมรสเมื่อวันที่ 25 มกราคม พ.ศ. 2436 ณ โบสถ์ฟรีเดนส์ ในเมืองพอตสดัม กับ เจ้าชายฟรีดริช คาร์ล ลุดวิก คอนสแตนตินแห่งเฮสส์-คาสเซิล (HRH Prince Friedrich Karl Ludwig Konstantin of Hesse-Cassel, 1 พฤษภาคม พ.ศ. 2411 - 28 พฤษภาคม พ.ศ. 2483) ทรงดำรงพระอิสริยยศเป็นเจ้าผู้ครองรัฐแห่งเฮสส์-คาสเซิล (Landgrave of Hesse-Cassel) เมื่อวันที่ 15 มีนาคม พ.ศ. 2468

### [แก้] สมเด็จพระเจ้าเอ็ดเวิร์ดที่ 7

2. สมเด็จพระเจ้าเอ็ดเวิร์ดที่ 7 (HM King Edward VII) พระนามาภิไธยเต็มว่า อัลเบิร์ต เอ็ดเวิร์ด (Albert Edward) เสด็จพระราชสมภพเมื่อวันที่ 9 พฤศจิกายน พ.ศ. 2381 ณ พระราชวังบัคกิ้งแฮม กรุงลอนดอน เสด็จสวรรคตเมื่อวันที่ 6 กุมภาพันธ์ พ.ศ. 2453 ณ พระราชวังบัคกิ้งแฮม กรุงลอนดอน พระองค์ได้เสวยราชสมบัติสืบต่อจากพระบรมราชชนนีเมื่อวันที่ 22 มกราคม พ.ศ. 2444 ทรงดำรงพระอิสริยยศเป็นเจ้าชายแห่งเวลส์ หรือ มกุฎราชกุมารแห่งอังกฤษยาวนานที่สุดในประวัติศสาตร์อังกฤษ ทรงอภิเษกสมรสในวันที่ 10 มีนาคม พ.ศ. 2406 ณ โบสถ์เซนต์จอร์จ ปราสาทวินด์เซอร์ กับ เจ้าหญิงอเล็กซานดรา แคโรลีน มารี ชาร์ล็อต หลุยส์ จูเลียแห่งเดนมาร์ก (Princess Alexandra Caroline Marie Charlotte Louise Julia of Denmark, 1 ธันวาคม พ.ศ. 2387 - 20 พฤศจิกายน พ.ศ. 2468) พระราชธิดาพระองค์ใหญ่ในสมเด็จพระราชาธิบดีคริสเตียนที่ 9 แห่งเดนมาร์ก

- สมเด็จเจ้าฟ้าชายอัลเบิร์ต วิกเตอร์ (HRH Prince Albert Victor) พระนามเต็มว่า อัลเบิร์ต วิกเตอร์ คริสเตียน เอ็ดเวิร์ด (Albert Victor Christian Edward) ประสูติเมื่อวันที่ 8 มกราคม พ.ศ. 2407 ณ พระตำหนักฟร็อกมอร์ เมืองวินด์เซอร์ สิ้นพระชนม์เมื่อวันที่ 14 มกราคม พ.ศ. 2435 ณ พระตำหนักแซนดริงแฮม มณฑลนอร์โฟล์ค ทรงดำรงพระอิสริยยศเป็นดยุคแห่งคลาเรนซ์และเอวอนเดล (Duke of Clarence and Avondale) เมื่อวันที่ 24 พฤษภาคม พ.ศ. 2433

- สมเด็จพระเจ้าจอร์จที่ 5 (HM King George V) ทรงมีพระนามาภิไธยในแบบเต็มว่า จอร์จ เฟรเดอริค เออร์เนส อัลเบิร์ต (George Frederick Ernest Albert) เสด็จพระราชสมภพเมื่อวันที่ 3 มิถุนายน พ.ศ. 2408 ณ พระตำหนักมาร์ลโบโร กรุงลอนดอน เสด็จสวรรคตเมื่อวันที่ 20 มกราคม พ.ศ. 2479 ณ พระตำหนักแซนดริงแฮม มณฑลนอร์โฟล์ค พระองค์ทรงอภิเษกสมรสวันที่ 6 กรกฎาคม พ.ศ. 2436 ณ พระราชวังเซนต์เจมส์ กรุงลอนดอน กับ เจ้าหญิงวิกตอเรีย แมรี่ ออกัสตา หลุยซา โอลกา พอลีน คลอดีน แอ็กเนสแห่งเท็ค (HSH Princess Victoria Mary Augusta Louisa Olga Pauline Claudine Agnes of Teck, 26 พฤษภาคม พ.ศ. 2410 - 24 มีนาคม พ.ศ. 2496) เป็นสมเด็จพระอัยกาในสมเด็จพระราชินีนาถเอลิซาเบธที่ 2 (พระราชธิดาในสมเด็จพระเจ้าจอร์จที่ 6)

- สมเด็จเจ้าฟ้าหญิงหลุยส์ (HRH Princess Louise) พระนามเต็มว่า หลุยส์ วิกตอเรีย อเล็กซานดรา แด็กมาร์ (Louise Victoria Alexandra Dagmar) ประสูติเมื่อวันที่ 20 กุมภาพันธ์ พ.ศ. 2410 ณ พระตำหนักมาร์ลโบโร กรุงลอนดอน สิ้นพระชนม์เมื่อวันที่ 4 มกราคม พ.ศ. 2474 ณ กรุงลอนดอน พระองค์ทรงได้รับการสถาปนาพระอิสริยยศเป็นสมเด็จพระบรมราชกุมารีเมื่อวันที่ 9 พฤศจิกายน พ.ศ. 2408 และก็ได้ทรงอภิเษกสมรสเมื่อวันที่ 27 กรกฎาคม พ.ศ. 2431 ณ พระราชวังบัคกิ้งแฮม กรุงลอนดอน กับ อเล็กซานเดอร์ วิลเลี่ยม จอร์จ ดัฟฟ์ (Alexander William George Duff, 10 พฤศจิกายน พ.ศ. 2392 - 29 มกราคม พ.ศ. 2455) ได้รับพระราชทานอิสริยยศเป็นดยุคที่ 1 แห่งฟิฟ (1st Duke of Fife) เมื่อวันที่ 29 กรกฎาคม พ.ศ. 2431

- สมเด็จเจ้าฟ้าหญิงวิกตอเรีย (HRH Princess Victoria) พระนามเต็มว่า วิกตอเรีย อเล็กซานดรา โอลกา แมรี่ (Victoria Alexandra Olga Mary) ประสูติเมื่อวันที่ 6 กรกฎาคม พ.ศ. 2411 ณ พระตำหนักมาร์ลโบโร กรุงลอนดอน สิ้นพระชนม์เมื่อวันที่ 3 ธันวาคม พ.ศ. 2478 ณ เมืองคอปปินส์ มณฑลบัคกิ้งแฮมเชียร์

- สมเด็จเจ้าฟ้าหญิงม้อด (HRH Princess Maud) ทรงมีพระนามแบบเต็มว่า ม้อด ชาร์ล็อต แมรี่ วิกตอเรีย (Maud Charlotte Mary Victoria) ประสูติเมื่อวันที่ 26 พฤศจิกายน พ.ศ. 2412 ณ พระตำหนักมาร์ลโบโร กรุงลอนดอน สิ้นพระชนม์เมื่อวันที่ 20 พฤศจิกายน พ.ศ. 2481 ณ กรุงลอนดอน ทรงอภิเษกสมรสวันที่ 22 กรกฎาคม พ.ศ. 2439 ณ พระราชวังบัคกิ้งแฮม กับ เจ้าชายคริสเตียน เฟรเดริค คาร์ล จอร์จ วัลเดมาร์แห่งเดนมาร์ก (HRH Prince Christian Frederik Carl Georg Valdemar of Denmark, 3 สิงหาคม พ.ศ. 2415 - 22 กันยายน พ.ศ. 2500) พระราชโอรสในสมเด็จพระราชาธิบดีเฟรเดริคที่ 8 แห่งเดนมาร์ก ทรงได้รับเลือกให้เสวยราชสมบ้ติเป็นสมเด็จพระราชาธิบดีฮากอนที่ 7 แห่งนอร์เวย์ (HM King Haakon VII of Norway) ในวันที่ 18 พฤศจิกายน พ.ศ. 2448 พระราชโอรสองค์รองในสมเด็จพระราชาธิบดีเฟรเดริคที่ 8 แห่งเดนมาร์ก เจ้าหญิงทรงเป็นสมเด็จพระอัยยิกาในสมเด็จพระราชาธิบดีฮารัลด์ที่ 5 แห่งนอร์เวย์ (พระราชโอรสในสมเด็จพระราชาธิบดีโอลาฟที่ 5)

- สมเด็จเจ้าฟ้าชายจอห์น (HRH Prince John) พระนามเต็มว่า อเล็กซานเดอร์ จอห์น ชาร์ลส์ โรเบิร์ต อัลเบิร์ต (Alexander John Charles Robert Albert) ประสูติเมื่อวันที่ 6 เมษายน พ.ศ. 2414 ณ พระตำหนักแซนดริงแฮม สิ้นพระชนม์เมื่อวันที่ 7 เมษายน พ.ศ. 2414 ณ พระตำหนักแซนดริงแฮม

### [แก้] สมเด็จเจ้าฟ้าหญิงอลิซ

3. สมเด็จเจ้าฟ้าหญิงอลิซ (HRH Princess Alice) ทรงมีพระนามแบบเต็มว่า อลิซ ม้อด แมรี่ (Alice Maud Mary) ประสูติเมื่อวันที่ 25 เมษายน พ.ศ. 2383 ณ พระราชวังบัคกิ้งแฮม กรุงลอนดอน สิ้นพระชนม์เมื่อวันที่ 14 ธันวาคม พ.ศ. 2421 ณ พระราชวังใหม่ (Neues Palais) เมืองดาร์มสตัดท์ พระองค์อภิเษกสมรสเมื่อวันที่ 1 กรกฎาคม พ.ศ. 2405 ณ พระตำหนักออสบอร์น เกาะไว้ท์ กับ เจ้าชายลุดวิกแห่งเฮสส์และไรน์ (HGDH Prince Ludwig of Hesse and by Rhine) พระนามเต็มว่า ฟรีดริช วิลเฮล์ม ลุดวิก คาร์ล (Friedrich Wilhelm Ludwig Karl, 12 กันยายน พ.ศ. 2380 - 13 มีนาคม พ.ศ. 2435) ภายหลังเสวยราชสมบัติสืบต่อจากพระปิตุลาเป็นแกรนด์ดยุคลุดวิกที่ 4 แห่งเฮสส์และไรน์ (HRH Grand Duke Ludwig IV of Hesse and by Rhine) เมื่อวันที่ 13 มิถุนายน พ.ศ. 2420)

- สมเด็จพระองค์เจ้าหญิงวิกตอเรีย (HGDH Princess Victoria) พระนามเต็มว่า วิกตอเรีย อัลเบอร์ตา เอลิซาเบธ มาธิลด์ มารี (Victoria Alberta Elisabeth Mathilde Marie) ประสูติวันที่ 5 เมษายน พ.ศ. 2406 ณ ปราสาทวินด์เซอร์ สิ้นพระชนม์วันที่ 24 กันยายน พ.ศ. 2493 ณ พระราชวังเคนซิงตัน กรุงลอนดอน พระองค์ทรงอภิเษกสมรสเมื่อวันที่ 30 เมษายน พ.ศ. 2427 ณ เมืองดาร์มสตัดท์ กับ เจ้าชายหลุยส์ อเล็กซานเดอร์แห่งแบ็ตเต็นเบิร์ก (HSH Prince Louis Alexander of Battenberg, 24 พฤษภาคม พ.ศ. 2397 - 11 กันยายน พ.ศ. 2464) โดยภายหลังทรงได้สละฐานันดรศักดิ์เยอรมันแล้วดำรงพระอิสริยยศเป็นมาร์ควิสแห่งมิลด์ฟอร์ด ฮาเว็น (Marquess of Milford Haven) วันที่ 17 กรกฎาคม พ.ศ. 2460 เจ้าหญิงทรงเป็นสมเด็จพระอัยยิกาในสมเด็จเจ้าฟ้าชายฟิลิป ดยุคแห่งเอดินเบอระ (พระโอรสพระองค์เดียวในเจ้าหญิงอลิซแห่งแบ็ตเต็นเบิร์ก)

- สมเด็จพระองค์เจ้าหญิงเอลิซาเบธ (HGDH Princess Elisabeth) มีพระนามเต็มว่า เอลิซาเบธ อเล็กซานดรา หลุยส์ อลิซ (Elisabeth Alexandra Louise Alice) ประสูติในวันที่ 1 พฤศจิกายน พ.ศ. 2407 ณ เมืองเบสซุงเกิน สิ้นพระชนม์ในวันที่ 18 กรกฎาคม พ.ศ. 2461 ณ เหมืองอาลาพาเยฟสก์ เทือกเขายูราล โดยในภายหลังทรงเข้ารีตในศาสนจักรออร์โธด็อกซ์เมื่อวันที่ 25 เมษายน พ.ศ. 2434 ทรงพระนามว่า แกรนด์ดัชเชสเอลิซาเบธ เฟโอโดรอฟนาแห่งรัสเซีย (HIH Grand Duchess Elizabeth Feodorovna of Russia) ทรงอภิเษกสมรสวันที่ 15 มิถุนายน พ.ศ. 2427 ณ พระราชวังฤดูหนาว กรุงเซนต์ปีเตอร์สเบิร์ก กับ แกรนด์ดยุคเซียร์เกย์ อเล็กซานโดรวิชแห่งรัสเซีย (HIH Grand Duke Sergei Alexandrovich of Russia, 11 พฤษภาคม พ.ศ. 2400 - 17 กุมภาพันธ์ พ.ศ. 2448) พระราชโอรสในสมเด็จพระเจ้าซาร์อเล็กซานเดอร์ที่ 2 แห่งรัสเซีย

- สมเด็จพระองค์เจ้าหญิงไอรีน (HGDH Princess Irene) ทรงมีพระนามแบบเต็มว่า ไอรีน หลุยส์ มาเรีย แอนนา (Irene Luise Maria Anna) ประสูติเมื่อวันที่ 11 กรกฎาคม พ.ศ. 2409 ณ พระราชวังใหม่ เมืองดาร์มสตัดท์ สิ้นพระชนม์วันที่ 11 พฤศจิกายน พ.ศ. 2496 ณ พระตำหนักเฮมเมลมาร์ค เมืองเอ็กแคร์นเฟิร์ด พระองค์ทรงอภิเษกสมรสเมื่อวันที่ 24 พฤษภาคม พ.ศ. 2431 ณ ปราสาทชาร์ล็อตเต็นบูร์ก ในกรุงเบอร์ลิน กับ เจ้าชายอัลเบิร์ต วิลเฮล์ม ไฮน์ริคแห่งปรัสเซีย (HRH Prince Albert Wilhelm Heinrich of Prussia, 14 สิงหาคม พ.ศ. 2405 - 20 เมษายน พ.ศ. 2472)

- สมเด็จเจ้าฟ้าชายแกรนด์ดยุคแอร์นส์ ลุดวิก (HRH Grand Duke Ernst Ludwig) พระนามเต็มว่า แอร์นส์ ลุดวิก อัลเบิร์ต คาร์ล วิลเฮล์ม (Ernst Ludwig Albert Karl Wilhelm) ประสูติเมื่อวันที่ 25 พฤศจิกายน พ.ศ. 2411 ณ พระราชวังใหม่ เมืองดาร์มสตัดท์ และสิ้นพระชนม์เมื่อวันที่ 9 ตุลาคม พ.ศ. 2480 ณ ปราสาทวอลฟ์กาเติน เมืองแล็งเกิน ทรงอภิเษกสมรสครั้งแรกเมื่อวันที่ 19 เมษายน พ.ศ. 2437 ณ ปราสาทเอห์เร็นบูร์ก เมืองโคบูร์ก กับ เจ้าหญิงวิกตอเรีย เมลิตาแห่งแซ็กซ์-โคบูร์กและก็อตธา (HRH Princess Victoria Melita of Saxe-Coburg and Gotha, 25 พฤศจิกายน พ.ศ. 2419 - 2 มีนาคม พ.ศ. 2479) ภายหลังได้ทรงหย่าร้างกันในวันที่ 21 ธันวาคม พ.ศ. 2444 ระยะเวลาต่อมาได้ทรงอภิเษกสมรสอีกครั้งในวันที่ 2 กุมภาพันธ์ พ.ศ. 2448 ณ เมืองดาร์มสตัดท์ กับ พระองค์เจ้าหญิงเอลีนอร์ เออร์เนสตีน มารีแห่งโซล์มส์-โฮเฮ็นโซล์มส์-ลิค (HSH Princess Eleonore Ernestine Marie of Solms-Hohensolms-Lich, 17 กันยายน พ.ศ. 2414 - 16 พฤศจิกายน พ.ศ. 2480)

- สมเด็จพระองค์เจ้าชายฟรีดริช วิลเฮล์ม (HGDH Prince Friedrich Wilhelm) ทรงมีพระนามแบบเต็มว่า ฟรีดริช วิลเฮล์ม ออกุสต์ วิคเตอร์ เลโอโพลด์ ลุดวิก (Friedrich Wilhelm August Viktor Leopold Ludwig) ประสูติเมื่อวันที่ 7 ตุลาคม พ.ศ. 2413 ณ พระราชวังใหม่ เมืองดาร์มสตัดท์ และสิ้นพระชนม์เมื่อวันที่ 29 พฤษภาคม พ.ศ. 2416ณ พระราชวังใหม่ เมืองดาร์มสตัดท์

- สมเด็จพระองค์เจ้าหญิงอลิกซ์ (HGDH Princess Alix) พระนามเต็มว่า วิกตอเรีย อลิกซ์ เฮเลนา หลุยส์ เบียทริซ (Victoria Alix Helena Louise Beatrice) ประสูติเมื่อวันที่ 6 พฤษภาคม พ.ศ. 2415 ณ พระราชวังใหม่ เมืองดาร์มสตัดท์ และ สิ้นพระชนม์เมื่อวันที่ 17 กรกฎาคม พ.ศ. 2461 ณ เมืองเอคาเทรินเบิร์ก ภายหลังทรงเข้ารีตในศาสนจักรออร์โธด็อกซ์เมื่อวันที่ 2 พฤศจิกายน พ.ศ. 2437 ทรงมีพระนามว่า แกรนด์ดัชเชสอเล็กซานดรา เฟโอโดรอฟนาแห่งรัสเซีย (HIH Grand Duchess Alexandra Feodorovna of Russia) อภิเษกสมรสวันที่ 26 พฤศจิกายน พ.ศ. 2437 ณ พระราชวังฤดูหนาว กรุงเซนต์ปีเตอร์สเบิร์ก กับ สมเด็จพระเจ้าซาร์นิโคลัสที่ 2 แห่งรัสเซีย (HIM Emperor Nicholas II of Russia, 18 พฤษภาคม พ.ศ. 2411 - 17 กรกฎาคม พ.ศ. 2461) ซึงทรงเป็นพระราชโอรสในสมเด็จพระเจ้าซาร์อเล็กซานเดอร์ที่ 3 แห่งรัสเซีย

- สมเด็จพระองค์เจ้าหญิงมารี (HGDH Princess Marie) ทรงมีพระนามเต็มว่า มารี วิกตอเรีย ฟีโอดอรา เลโอโพลดีน (Marie Victoria Feodora Leopoldine) ประสูติวันที่ 24 พฤษภาคม พ.ศ. 2417 ณ พระราชวังใหม่ เมืองดาร์มสตัดท์ สิ้นพระชนม์วันที่ 16 พฤศจิกายน พ.ศ. 2421 ณ พระราชวังใหม่ เมืองดาร์มสตัดท์

### [แก้] สมเด็จเจ้าฟ้าชายอัลเฟรด

4. สมเด็จเจ้าฟ้าชายอัลเฟรด (HRH Prince Alfred) พระนามเต็มว่า อัลเฟรด เออร์เนส อัลเบิร์ต (Alfred Ernest Albert) ประสูติเมื่อวันที่ 6 สิงหาคม พ.ศ. 2387 ณ ปราสาทวินด์เซอร์ สิ้นพระชนม์ในวันที่ 30 กรกฎาคม พ.ศ. 2443 ณ ปราสาทโรเซอเนา เมืองโคบูร์ก ทรงดำรงพระอิสริยยศเป็นดยุคแห่งเอดินเบอระ (Duke of Edinburgh) เมื่อวันที่ 24 พฤษภาคม พ.ศ. 2409 ภายหลังเสวยราชสมบัติสืบต่อจากพระปิตุลาเป็นดยุคแห่งแซ็กซ์-โคบูร์กและก็อตธา (Duke of Saxe-Coburg and Gotha) เมื่อวันที่ 22 สิงหาคม พ.ศ. 2436 พระองค์ได้ทรงอภิเษกสมรสเมื่อวันที่ 23 มกราคม พ.ศ. 2417 ณ พระราชวังฤดูหนาว กรุงเซนต์ปีเตอร์สเบิร์ก กับ แกรนด์ดัชเชสมารี อเล็กซานดรอฟนาแห่งรัสเซีย (HIH Grand Duchess Marie Alexandrovna of Russia, 17 ตุลาคม พ.ศ. 2396 - 24 ตุลาคม พ.ศ. 2463) พระราชธิดาพระองค์เดียวในสมเด็จพระเจ้าซาร์อเล็กซานเดอร์ที่ 2 แห่งรัสเซีย

- สมเด็จเจ้าฟ้าชายรัชทายาทอัลเฟรด (HRH Hereditary Prince Alfred) ทรงมีพระนามเต็มว่า อัลเฟรด อเล็กซานเดอร์ วิลเลี่ยม เออร์เนส อัลเบิร์ต (Alfred Alexander William Ernest Albert) ประสูติเมื่อวันที่ 15 ตุลาคม พ.ศ. 2417 ณ พระราชวังบัคกิ้งแฮม และสิ้นพระชนม์เมื่อวันที่ 6 กุมภาพันธ์ พ.ศ. 2442 ณ เมืองเมรัน ประเทศอิตาลี

- สมเด็จเจ้าฟ้าหญิงมารี (HRH Princess Marie) ทรงมีพระนามเต็ม มารี อเล็กซานดรา วิกตอเรีย (Marie Alexandra Victoria) ประสูติเมื่อวันที่ 29 ตุลาคม พ.ศ. 2418 ณ พระตำหนักอีสเวลพาร์ค มณฑลเคนต์ สิ้นพระชนม์เมื่อวันที่ 18 กรกฎาคม พ.ศ. 2481 ณ ปราสาทเพลิซอร์ เมืองซินายา ทรงอภิเษกสมรสวันที่ 10 มกราคม พ.ศ. 2436 ที่ปราสาทซิกมาริงเกิน เมืองซิกมาริงเกิน กับ สมเด็จเจ้าฟ้าชายเฟอร์ดินานด์ วิกเตอร์ อัลเบิร์ต ไมน์ราด มกุฎราชกุมารแห่งโรมาเนีย (HRH Crown Prince Ferdinand Viktor Albert Meinrad of Romania, 24 สิงหาคม พ.ศ. 2408 - 20 กรกฎาคม พ.ศ. 2470) ภายหลังเสวยราชสมบัติเป็นสมเด็จพระราชาธิบดีเฟอร์ดินานด์ที่ 1 แห่งโรมาเนีย (HM King Ferdinand I of Romania) เมื่อวันที่ 10 ตุลาคม พ.ศ. 2457 เจ้าหญิงทรงเป็นพระอัยยิกาในสมเด็จพระราชาธิบดีไมเคิลที่ 1 แห่งโรมาเนีย (พระราชโอรสพระองค์เดียวในสมเด็จพระราชาธิบดีคาโรลที่ 2 แห่งโรมานีย)

- สมเด็จเจ้าฟ้าหญิงวิกตอเรีย เมลิตา (HRH Princess Victoria Melita) ประสูติเมื่อวันที่ 25 พฤศจิกายน พ.ศ. 2419 ณ พระราชวังซานอันโตนิโอ เกาะมอลตา สิ้นพระชนม์เมื่อวันที่ 2 มีนาคม พ.ศ. 2479 ณ ปราสาทอามอร์บัค เมืองโอเด็นวัลด์ ทรงอภิเษกสมรสครั้งแรกวันที่ 19 เมษายน พ.ศ. 2437 ที่เมืองโคบูร์ก กับ แกรนด์ดยุคแอร์นส์ ลุดวิกแห่งเฮสส์และไรน์ (HRH Grand Duke Ernst Ludwig of Hesse & Rhine, 25 พฤศจิกายน พ.ศ. 2411 - 9 ตุลาคม พ.ศ. 2480 ภายหลังได้ทรงหย่าร้างกันในวันที่ 21 ธันวาคม พ.ศ. 2444 ระยะเวลาต่อมาได้ทรงอภิเษกสมรสอีกครั้งในวันที่ 18 ตุลาคม พ.ศ. 2448 ณ เมืองเทเกิร์นซี กับ แกรนด์ดยุคคิริล วลาดิมีโรวิชแห่งรัสเซีย (HIH Grand Duke Kiril Vladimirovich of Russia, 18 ตุลาคม พ.ศ. 2419 - 12 ตุลาคม พ.ศ. 2481)

- สมเด็จเจ้าฟ้าหญิงอเล็กซานดรา (HRH Princess Alexandra) มีพระนามเต็ม อเล็กซานดรา หลุยส์ โอลกา วิกตอเรีย (Alexandra Louise Olga Victoria) ประสูติเมื่อวันที่ 1 กันยายน พ.ศ. 2421 ณ พระราชวังเอดินเบอระ เมืองโคบูร์ก สิ้นพระชนม์เมื่อวันที่ 16 เมษายน พ.ศ. 2485 ณ เมืองชแวบิคฮอลล์ ในแคว้นเวือร์ทเท็มแบร์ก ทรงอภิเษกสมรสเมื่อวันที่ 20 เมษายน พ.ศ. 2439 ณ เมืองโคบูร์ก กับ เจ้าชายแอร์นส์ วิลเฮล์ม ฟรีดริช คาร์ล แม็กซิมิเลียนแห่งไลนิงเกิน (HSH Prince Ernst Wilhelm Friedrich Karl Maximilian of Leiningen, 13 กุมภาพันธ์ พ.ศ. 2406 - 11 ธันวาคม พ.ศ. 2493) เจ้าชายผู้ปกครองนครที่ 7 แห่งไลนิงเกิน (7th Prince of Leiningen)

- สมเด็จเจ้าฟ้าหญิงเบียทริซ (HRH Princess Beatrice) ทรงมีพระนามเต็ม เบียทริซ วิกตอเรีย เลโอโพลดีน (Beatrice Victoria Leopodine) ประสูติเมื่อวันที่ 20 เมษายน พ.ศ. 2427 ณ พระตำหนักอีสเวลพาร์ค มณฑลเคนต์ สิ้นพระชนม์เมื่อวันที่ 13 กรกฎาคม พ.ศ. 2509 ณ เมืองซันลูการ์ ทรงอภิเษกสมรสในวันที่ 15 กรกฎาคม พ.ศ. 2452 ณ ปราสาทโรเซอเนา ในเมืองโคบูร์ก กับ เจ้าชายอัลฟองโซ มาเรีย ฟรานซิสโก ดิเอโกแห่งออร์เลอ็องส์ (HRH Prince Alfonso Maria Francisco Diego of Orléans, 12 พฤศจิกายน พ.ศ. 2429 - 10 สิงหาคม พ.ศ. 2518)

### [แก้] สมเด็จเจ้าฟ้าหญิงเฮเลนา

5. สมเด็จเจ้าฟ้าหญิงเฮเลนา (HRH Princess Helena) พระนามเต็มว่า เฮเลนา ออกัสตา วิกตอเรีย (Helena Augusta Victoria) ประสูติเมื่อวันที่ 25 พฤษภาคม พ.ศ. 2389 ณ พระราชวังบัคกิ้งแฮม กรุงลอนดอน สิ้นพระชนม์เมื่อวันที่ 9 มิถุนายน พ.ศ. 2466 ณ พระตำหนักโชมเบิร์ก กรุงลอนดอน พระองค์ทรงอภิเษกสมรสเมื่อวันที่ 5 กรกฎาคม พ.ศ. 2409 ณ โบสถ์เซนต์จอร์จ ปราสาทวินด์เซอร์ กับ เจ้าชายคริสเตียนแห่งชเลสวิก-โฮลชไตน์-ซอนเดอร์บูร์ก-ออกัสเต็นบูร์ก (Prince Christian of Schleswig-Holstein-Sonderburg-Augustenburg, 22 มกราคม พ.ศ. 2374 - 28 ตุลาคม พ.ศ. 2460) พระนามเต็มว่า ฟรีดริช คริสเตียน คาร์ล ออกุสต์ (Friedrich Christian Karl August) ภายหลังทรงได้รับการเฉลิมพระอิสริยยศเป็นเจ้าฟ้า (Royal Highness) ในวันที่ 30 มิถุนายน พ.ศ. 2409

- สมเด็จพระองค์เจ้าชายคริสเตียน วิกเตอร์ (HH Prince Christian Victor) มีพระนามเต็มว่า คริสเตียน วิกเตอร์ อัลเบิร์ต แอร์นส์ แอนตัน (Christian Victor Albert Ernst Anton) ประสูติวันที่ 14 เมษายน พ.ศ. 2410 ปราสาทวินด์เซอร์ สิ้นพระชนม์วันที่ 29 ตุลาคม พ.ศ. 2443 เมืองพริตอเรีย ประเทศแอฟริกาใต้

- สมเด็จพระองค์เจ้าชายอัลเบิร์ต (HH Prince Albert) ทรงมีพระนามเต็มว่า อัลเบิร์ต จอห์น ชาร์ลส์ เฟรเดอริค อาร์เธอร์ (Albert John Charles Frederick Arthur) ประสูติเมื่อวันที่ 26 กุมภาพันธ์ พ.ศ. 2412 ณ พระตำหนักฟร็อกมอร์ เมืองวินด์เซอร์ สิ้นพระชนม์เมื่อวันที่ 27 เมษายน พ.ศ. 2474 ณ กรุงเบอร์ลิน ทรงดำรงพระอิสริยยศเป็นดยุคแห่งชเลสวิก-โฮลชไตน์-ซอนเดอร์บูร์ก-ออกัสเต็นบูร์ก (HH Duke of Schleswig-Holstein-Sonderburg-Augustenburg) เมื่อวันที่ 22 กุมภาพันธ์ พ.ศ. 2464

- สมเด็จพระองค์เจ้าหญิงเฮเลนา วิกตอเรีย (HH Princess Helena Victoria) ทรงมีพระนามแบบเดิมว่า วิกตอเรีย หลุยส์ โซเฟีย ออกัสตา อาเมเลีย เฮเลนา (Victoria Louise Sophia Augusta Amelia Helena) ประสูติเมื่อวันที่ 3 พฤษภาคม พ.ศ. 2413 ณ พระตำหนักฟร็อกมอร์ เมืองวินด์เซอร์ สิ้นพระชนม์เมื่อวันที่ 13 มีนาคม พ.ศ. 2491 ณ กรุงลอนดอน

- สมเด็จพระองค์เจ้าหญิงมารี หลุยส์ (HH Princess Marie Louise) พระองค์ทรงมีพระนามเดิมว่า ฟรันซิสกา โยเซฟา หลุยส์ ออกัสตา มารี คริสตินา เฮเลนา (Franziska Josepha Louise Augusta Marie Christina Helena) ประสูติเมื่อวันที่ 12 สิงหาคม พ.ศ. 2415 ณ พระตำหนักคัมเบอร์แลนด์ เมืองวินด์เซอร์ สิ้นพระชนม์เมื่อวันที่ 8 ธันวาคม พ.ศ. 2499 ณ กรุงลอนดอน ทรงอภิเษกสมรสเมื่อวันที่ 6 กรกฎาคม พ.ศ. 2434 ณ โบสถ์เซนต์จอร์จ ปราสาทวินด์เซอร์ กับ เจ้าชายอาริเบิร์ต โยเซฟ อเล็กซานเดอร์แห่งอันฮัสต์ (HH Prince Aribert Joseph Alexander of Anhalt, 18 มิถุนายน พ.ศ. 2407 - 24 ธันวาคม พ.ศ. 2476) ทรงหย่าร้างกันเมื่อวันที่ 13 ธันวาคม พ.ศ. 2443

- สมเด็จพระองค์เจ้าชายฮารัลด์ (HH Prince Harald) ทรงมีพระนามเต็มว่า เฟรเดอริค คริสเตียน ออกัสตัส เลโอโพลด์ เอ็ดเวิร์ด ฮารัลด์ (Frederick Christian Augustus Leopold Edward Harald) ประสูติเมื่อวันที่ 12 พฤษภาคม พ.ศ. 2419 ณ พระตำหนักคัมเบอร์แลนด์ เมืองวินด์เซอร์ และสิ้นพระชนม์เมื่อวันที่ 20 พฤษภาคม พ.ศ. 2419 ณ พระตำหนักคัมเบอร์แลนด์ เมืองวินด์เซอร์

### [แก้] สมเด็จเจ้าฟ้าหญิงหลุยส์

6. สมเด็จเจ้าฟ้าหญิงหลุยส์ (HRH Princess Louise) ทรงมีพระนามเต็มว่า หลุยส์ แคโรไลน์ อัลเบอร์ตา (Louise Caroline Alberta) พระองค์ประสูติเมื่อวันที่ 18 มีนาคม พ.ศ. 2391 ณ พระราชวังบัคกิ้งแฮม กรุงลอนดอน สิ้นพระชนม์เมื่อวันที่ 3 ธันวาคม พ.ศ. 2482 ณ พระราชวังเคนซิงตัน กรุงลอนดอน ทรงอภิเษกสมรสในวันที่ 21 มีนาคม พ.ศ. 2414 ณ โบสถ์เซนต์จอร์จ ปราสาทวินด์เซอร์ กับ จอห์น จอร์จ เอ็ดเวิร์ด เฮนรี่ ดักลาส ซุทเธอร์แลนด์ แคมป์เบลล์ (John George Edward Henry Douglas Sutherland Campbell, 6 สิงหาคม พ.ศ. 2388 - 2 พฤษภาคม พ.ศ. 2457) ดำรงยศเป็นดยุคที่ 9 แห่งอาร์ไจล์ (9th Duke of Argyll) เมื่อวันที่ 24 เมษายน พ.ศ. 2443 ข้าหลวงใหญ่แห่งแคนาดา (Governor-General of Canada, 25 พฤศจิกายน พ.ศ. 2421 - 22 ตุลาคม พ.ศ. 2426)

### [แก้] สมเด็จเจ้าฟ้าชายอาร์เธอร์

7. สมเด็จเจ้าฟ้าชายอาร์เธอร์ (HRH Prince Arthur) ทรงมีพระนามเต็มว่า อาร์เธอร์ วิลเลี่ยม แพทริค อัลเบิร์ต (Arthur William Patrick Albert) ประสูติในวันที่ 1 พฤษภาคม พ.ศ. 2393 ณ พระราชวังบัคกิ้งแฮม กรุงลอนดอน และสิ้นพระชนม์เมื่อวันที่ 16 มกราคม พ.ศ. 2485 ณ ตำหนักแบ็กชอร์ตพาร์ค มณฑลเซอร์เรย์ ทรงดำรงพระอิสริยยศเป็นดยุคแห่งคอนน็อตและสแตรเธิร์น (Duke of Connaught & Strathearn) ในวันที่ 24 พฤษภาคม พ.ศ. 2417 ทรงอภิเษกสมรสวันที่ 13 มีนาคม พ.ศ. 2422 ณ โบสถ์เซนต์จอร์จ ปราสาทวินด์เซอร์ กับ เจ้าหญิงหลุยส์ มาร์กาเรเท อเล็กซานดรา วิคตอเรีย แอ็กเนสแห่งปรัสเซีย (HRH Princess Luise Margarete Alexandra Viktoria Agnes of Prussia, 25 มิถุนายน พ.ศ. 2403 - 14 มีนาคม พ.ศ. 2460)

- สมเด็จเจ้าฟ้าหญิงมาร์กาเร็ต (HRH Princess Margaret) พระนามเต็มว่า มาร์กาเร็ต วิกตอเรีย ชาร์ล็อต ออกัสตา นอราห์ (Margaret Victoria Charlotte Augusta Norah) ประสูติเมื่อวันที่ 15 มกราคม พ.ศ. 2425 ณ พระตำหนักแบ็กชอร์ตพาร์ค มณฑลเซอร์เรย์ สิ้นพระชนม์เมื่อวันที่ 1 พฤษภาคม พ.ศ. 2463 ณ พระราชวังหลวง กรุงสต็อกโฮล์ม ทรงอภิเษกสมรสในวันที่ 15 มิถุนายน พ.ศ. 2448 ณ โบสถ์เซนต์จอร์จ ปราสาทวินด์เซอร์ กับ สมเด็จเจ้าฟ้าชายออสการ์ เฟรเดริค วิลเฮล์ม โอลาฟ กุสตาฟ อดอล์ฟ องค์มกุฎราชกุมารแห่งสวีเดน (HRH Crown Prince Oscar Fredrik Vilhelm Olaf Gustaf Adolf of Sweden, 11 พฤศจิกายน พ.ศ. 2425 - 15 กันยายน พ.ศ. 2516) พระราชโอรสในสมเด็จพระราชาธิบดีกุสตาฟที่ 5 แห่งสวีเดน ต่อมาในภายหลังเสวยราชสมบัติเป็นสมเด็จพระราชาธิบดีกุสตาฟที่ 6 อดอล์ฟแห่งสวีเดน (HM King Gustaf VI Adolf of Sweden) เมื่อวันที่ 29 ตุลาคม พ.ศ. 2493 ทรงเป็นสมเด็จพระอัยยิกาในสมเด็จพระราชาธิบดีคาร์ลที่ 16 กุสตาฟแห่งสวีเดน (พระโอรสเพียงพระองค์เดียวในเจ้าชายกุสตาฟ อดอล์ฟแห่งสวีเดน ดยุคแห่งแวสเตอร์บ็อตเติน) และ สมเด็จพระบรมราชินีนาถมาร์เกรเธที่ 2 แห่งเดนมาร์ก และ เจ้าหญิงแอนน์-มารีแห่งเดนมาร์ก (พระราชินีแห่งกรีซ) (พระธิดาในเจ้าหญิงอิงกริดแห่งสวีเดน)

- สมเด็จเจ้าฟ้าชายอาร์เธอร์ (HRH Prince Arthur) พระนามเต็มว่า อาร์เธอร์ เฟรเดอริค แพทริค อัลเบิร์ต (Arthur Frederick Patrick Albert) ประสูติเมื่อวันที่ 13 มกราคม พ.ศ. 2426 ณ ปราสาทวินด์เซอร์ สิ้นพระชนม์เมื่อวันที่ 12 กันยายน พ.ศ. 2481 ณ กรุงลอนดอน ทรงดำรงพระยศข้าหลวงใหญ่แห่งแอฟริกาใต้ (Governor-General of South Africa, 20 พฤศจิกายน พ.ศ. 2463 - 7 ธันวาคม พ.ศ. 2466) ทรงอภิเษกวันที่ 15 ตุลาคม พ.ศ. 2456 ณ พระราชวังเซนต์เจมส์ กับ เจ้าหญิงอเล็กซานดรา วิกตอเรีย อัลเบอร์ตา เอ็ดวินา หลุยส์แห่งสหราชอาณาจักร (HH Princess Alexandra Victoria Alberta Edwina Louise of the United Kingdom, 17 พฤษภาคม พ.ศ. 2434 - 26 กุมภาพันธ์ พ.ศ. 2502)

- สมเด็จเจ้าฟ้าหญิงแพทริเซีย (HRH Princess Patricia) มีพระนามเต็มว่า วิกตอเรีย แพทริเซีย เฮเลนา เอลิซาเบธ (Victoria Patricia Helena Elizabeth) ประสูติเมื่อวันที่ 17 มีนาคม พ.ศ. 2429 ณ พระราชวังบัคกิ้งแฮม กรุงลอนดอน สิ้นพระชนม์เมื่อวันที่ 12 มกราคม พ.ศ. 2517 ณ พระตำหนักริบเด็นส์โฮลต์ เมืองวินเดิลส์แฮม มณฑลเซอร์เรย์ ทรงสละฐานันดรศักดิ์และดำรงพระยศเป็นเลดี้ แพทริเซีย แรมเซย์ (Lady Patricia Ramsay) เมื่อวันที่ 25 กุมภาพันธ์ พ.ศ. 2462 และทรงอภิเษกสมรสวันที่ 27 กุมภาพันธ์ พ.ศ. 2462 ณ มหาวิหารเวสต์สินส์เตอร์ กรุงลอนดอน กับ เซอร์ อเล็กซานเดอร์ โรเบิร์ต มอล แรมเซย์ (Sir Alexander Robert Maule Ramsay, 29 พฤษภาคม พ.ศ. 2424 - 12 ตุลาคม พ.ศ. 2515)

### [แก้] สมเด็จเจ้าฟ้าชายเลโอโพลด์

8. สมเด็จเจ้าฟ้าชายเลโอโพลด์ (HRH Prince Leopold) พระนามเต็มว่า เลโอโพลด์ จอร์จ ดันแคน อัลเบิร์ต (Leopold George Duncan Albert) ประสูติในวันที่ 7 เมษายน พ.ศ. 2396 ณ พระราชวังบัคกิ้งแฮม กรุงลอนดอน สิ้นพระชนม์วันที่ 28 มีนาคม พ.ศ. 2427 ณ ตำนักวิลล่าเนวาดา เมืองคานส์ ทรงดำรงพระอิสริยยศเป็นดยุคแห่งออลบานี (Duke of Albany) เมื่อวันที่ 24 พฤษภาคม พ.ศ. 2424 พระองค์ทรงอภิเษกสมรสเมื่อวันที่ 27 เมษายน พ.ศ. 2425 ณ โบสถ์เซนต์จอร์จ ปราสาทวินด์เซอร์ กับ เจ้าหญิงเฮเลนา ฟรีเดริเค ออกัสตาแห่งวัลเด็คและพีร์มอนต์ (HSH Princess Helena Friederike Augusta of Waldeck and Pyrmont, 17 กุมภาพันธ์ พ.ศ. 2404 - 1 กันยายน พ.ศ. 2465)

- สมเด็จเจ้าฟ้าหญิงอลิซ (HRH Princess Alice) ทรงมีพระนามแบบเต็มว่า อลิซ แมรี่ วิกตอเรีย ออกัสตา พอลีน (Alice Mary Victoria Augusta Pauline) ประสูติเมื่อวันที่ 25 กุมภาพันธ์ พ.ศ. 2426 ณ ปราสาทวินด์เซอร์ สิ้นพระชนม์เมื่อวันที่ 3 มกราคม พ.ศ. 2524 ณ พระราชวังเคนซิงตัน กรุงลอนดอน ได้ทรงอภิเษกสมรสเมื่อวันที่ 10 กุมภาพันธ์ พ.ศ. 2427 ณ โบสถ์เซนต์จอร์จ ปราสาทวินด์เซอร์ กับ เจ้าชายอเล็กซานเดอร์ ออกัสตัส เฟรเดอริค วิลเลี่ยม อัลเฟรด จอร์จแห่งเท็ค (Alexander Augustus Frederick William Alfred George, 14 เมษายน พ.ศ. 2417 - 16 มกราคม พ.ศ. 2500) ต่อมาภายหลังก็ทรงได้สละฐานันดรศักดิ์เยอรมันแล้วทรงดำรงพระอิสริยยศเป็นเอิร์ลแห่งแอธโลน (Earl of Athlone) เมื่อวันที่ 16 กรกฎาคม พ.ศ. 2460 ข้าหลวงใหญ่แห่งแอฟริกาใต้ (Governor-General of South Africa, 21 มกราคม พ.ศ. 2467 - 21 ธันวาคม พ.ศ. 2473) และข้าหลวงใหญ่แห่งแคนาดา (Governor-General of Canada, 21 มีนาคม พ.ศ. 2483 - 16 มีนาคม พ.ศ. 2489)

- สมเด็จเจ้าฟ้าชายชาร์ลส์ เอ็ดเวิร์ด (HRH Prince Charles Edward) พระนามเต็ม เลโอโพลด์ ชาร์ลส์ เอ็ดเวิร์ด จอร์จ อัลเบิร์ต (Leopold Charles Edward George Edward) ประสูติเมื่อวันที่ 19 กรกฎาคม พ.ศ. 2427 ณ พระตำหนักแคลร์มอนต์ เมืองเอสเชอร์ มณฑลเซอร์เรย์ และสิ้นพระชนม์เมื่อวันที่ 6 มีนาคม พ.ศ. 2497 ณ เมืองโคบูร์ก ทรงดำรงพระอิสริยยศเป็นดยุคที่แห่งออลบานีตั้งแต่ประสูติ ภายหลังเสวยราชสมบัติเป็นดยุคแห่งแซ็กซ์-โคบูร์กและก็อตธาเมื่อวันที่ 30 กรกฎาคม พ.ศ. 2443 ต่อมาทรงสละพระอิสริยยศของอังกฤษทั้งหมดวันที่ 28 มีนาคม พ.ศ. 2462 ทรงอภิเษกสมรสในวันที่ 11 ตุลาคม พ.ศ. 2448 ที่เมืองกลึกซ์บูร์ก กับ เจ้าหญิงวิกตอเรีย อเดลไฮด์ เฮเลนา หลุยส์ มารี ฟรีเดริคแห่งชเลสวิก-โฮลชไตน์-ซอนเดอร์บูร์ก-กลึกซ์บูร์ก (HSH Princess Victoria Adelheid Helena Luise Marie Friederike of Schleswig-Holstein-Sonderburg-Glücksburg, 31 ธันวาคม พ.ศ. 2428 - 3 ตุลาคม พ.ศ. 2513) ทรงเป็นสมเด็จพระอัยกาในสมเด็จพระราชาธิบดีคาร์ลที่ 16 กุสตาฟแห่งสวีเดน (พระโอรสเพียงพระองค์เดียวในเจ้าหญิงซิบิลลาแห่งแซ็กซ์-โคบูร์กและก็อตธา)

### [แก้] สมเด็จเจ้าฟ้าหญิงเบียทริซ

9. สมเด็จเจ้าฟ้าหญิงเบียทริซ (HRH Princess Beatrice) พระนามเต็มว่า เบียทริซ แมรี่ วิกตอเรีย ฟีโอดอรา (Beatrice Mary Victoria Feodora) ประสูติเมื่อวันที่ 14 เมษายน พ.ศ. 2400 ณ พระราชวังบัคกิ้งแฮม กรุงลอนดอน สิ้นพระชนม์เมื่อวันที่ 26 ตุลาคม พ.ศ. 2487 ณ เมืองบัลโคมบ์ มณฑลซัสเซ็กซ์ ทรงอภิเษกสมรสเมื่อวันที่ 23 กรกฎาคม พ.ศ. 2428 ณ โบสถ์วิปป้งแฮม ใกล้กับพระตำหนักออสบอร์น เกาะไวท์ กับ เจ้าชายเฮนรี่ มอริสแห่งแบ็ตเต็นเบิร์ก (HSH Prince Henry Maurice of Battenberg, 5 ตุลาคม พ.ศ. 2401 - 20 มกราคม พ.ศ. 2439) ต่อมาภายหลังทรงได้รับการเฉลิมพระอิสริยยศเป็นเจ้าฟ้า (Royal Highness) ในวันที่ 23 กรกฎาคม พ.ศ. 2428

- สมเด็จพระองค์เจ้าชายอเล็กซานเดอร์ (HSH Prince Alexander) พระองค์ทรงมีพระนามเต็มว่า อเล็กซานเดอร์ อัลเบิร์ต (Alexander Albert) ประสูติในวันที่ 23 พฤศจิกายน พ.ศ. 2429 ณ ปราสาทวินด์เซอร์ สิ้นพระชนม์เมื่อวันที่ 23 กุมภาพันธ์ พ.ศ. 2503 ณ พระราชวังเคนซิงตัน กรุงลอนดอน โดยภายหลังทรงได้สละฐานันดรศักดิ์เยอรมันแล้วดำรงพระอิสริยยศเป็นมาร์ควิสแห่งคาริสบรูค (Marquess of Carisbrooke) เมื่อวันที่ 18 กรกฎาคม พ.ศ. 2460 ทรงอภิเกสมรสเมื่อวันที่ 19 กรกฎาคม พ.ศ. 2460 ณ พระราชวังเซนต์เจมส์ กรุงลอนดอน กับ เลดี้ ไอรีน ฟรานเซส แอ็ดซา เดนิสัน (Lady Irene Frances Adza Denison, 4 กรกฎาคม พ.ศ. 2433 - 16 กรกฎาคม พ.ศ. 2499)

- สมเด็จพระองค์เจ้าหญิงวิกตอเรีย ยูจินี (HSH Princess Victoria Eugenie) ทรงมีพระนามเต็มว่า วิกตอเรีย ยูจินี จูเลีย เอนา (Victoria Eugenie Julia Ena) ประสูติเมื่อวันที่ 24 ตุลาคม พ.ศ. 2430 ณ ปราสาทบัลมอรัล แคว้นสก็อตแลนด์ สิ้นพระชนม์เมื่อวันที่ 15 เมษายน พ.ศ. 2512 ณ เมืองโลซานน์ ภายหลังทรงได้รับการเฉลิมพระยศเป็นเจ้าฟ้า (Royal Highness) ในวันที่ 3 เมษายน พ.ศ. 2449 ทรงได้อภิเษกสมรสเมื่อวันที่ 31 พฤษภาคม พ.ศ. 2449 ณ กรุงมาดริด กับ สมเด็จพระราชาธิบดีอัลฟองโซที่ 13 เลออน แฟร์นันโด ซานติอาโก มาเรีย ไฆเม อิซิโดโร ปาสกวล อันโตนิโอแห่งสเปน (HM King Alfonso XIII Leon Fernando Santiago Maria Jaime Isidoro Pascual Antonio of Spain, 17 พฤษภาคม พ.ศ. 2429 - 28 กุมภาพันธ์ พ.ศ. 2484) พระราชโอรสในสมเด็จพระราชาธิบดีอัลฟองโซที่ 12 แห่งสเปน เจ้าหญิงทรงเป็นสมเด็จพระอัยยิกาในสมเด็จพระราชาธิบดีฆวน คาร์ลอสที่ 1 แห่งสเปน (พระโอรสในเจ้าชายฆวน เค้านท์แห่งบาร์เซโลนา)

- สมเด็จพระองค์เจ้าชายเลโอโพลด์ (HSH Prince Leopold) ทรงมีพระนามแบบเต็มว่า เลโอโพลด์ อาร์เธอร์ หลุยส์ (Leopold Arthur Louis) ประสูติเมื่อวันที่ 21 พฤษภาคม พ.ศ. 2432 ณ ปราสาทวินด์เซอร์ สิ้นพระชนม์เมื่อวันที่ 23 เมษายน พ.ศ. 2465 ณ พระราชวังเคนซิงตัน กรุงลอนดอน โดยในภายหลังทรงได้สละฐานันดรศักดิ์เยอรมันและใช้ราชสกุลเม้านท์แบ็ตเติน (Mountbatten) เมื่อวันที่ 11 กรกฎาคม พ.ศ. 2460 และทรงดำรงพระยศเทียบเท่ามาร์ควิสเมื่อวันที่ 11 กันยายน พ.ศ. 2460

- สมเด็จพระองค์เจ้าชายมอริส (HSH Prince Maurice) ได้ทรงมีพระนามเต็มว่า มอริส วิกเตอร์ โดนัลด์ (Maurice Victor Donald) ประสูติเมื่อวันที่ 3 ตุลาคม พ.ศ. 2434 ณ ปราสาทบัลมอรัล แคว้นสก็อตแลนด์ สิ้นพระชนม์เมื่อวันที่ 27 ตุลาคม พ.ศ. 2457 ณ เมืองซอนเนเบเคอ ใกล้กับเมืองอีพร์ ประเทศเบลเยียม

ดึงข้อมูลจาก "http://th.wikipedia.org../../../%E0%B8%9E/%E0%B8%A3/%E0%B8%B0/%E0%B8%9E%E0%B8%A3%E0%B8%B0%E0%B8%A3%E0%B8%B2%E0%B8%8A%E0%B8%AA%E0%B8%B1%E0%B8%99%E0%B8%95%E0%B8%95%E0%B8%B4%E0%B8%A7%E0%B8%87%E0%B8%A8%E0%B9%8C%E0%B9%83%E0%B8%99%E0%B8%AA%E0%B8%A1%E0%B9%80%E0%B8%94%E0%B9%87%E0%B8%88%E0%B8%9E%E0%B8%A3%E0%B8%B0%E0%B8%9A%E0%B8%A3%E0%B8%A1%E0%B8%A3%E0%B8%B2%E0%B8%8A%E0%B8%B4%E0%B8%99%E0%B8%B5%E0%B8%99%E0%B8%B2%E0%B8%96%E0%B8%A7%E0%B8%B4%E0%B8%81%E0%B8%95%E0%B8%AD%E0%B9%80%E0%B8%A3%E0%B8%B5%E0%B8%A2.html".

หมวดหมู่: สหราชอาณาจักร

##### Views

- บทความ
- อภิปราย
- รุ่นปัจจุบัน

##### ค้นหา